Безнең бурыч – ике дәүләт телен өйрәнү
Галия Хәниф кызы ӘҺЛИЕВА,
Лениногорск шәһәрендәге «Баланың сәләтен үстерү үзәге» 14 нче «Чишмәкәй» балалар бакчасының югары категорияле татар теле тәрбиячесе

Федераль дәүләт стандартларына җавап бирә алырдай 14 нче «Чишмәкәй» балалар бакчасы үзенең ишекләрен 2013 елның октябрь аенда ачып җибәрде. Заманча төзелгән бу бакчада сабыйларга киң кырлы тәрбия һәм үсеш алу өчен бөтен шартлар да тудырылган. Татарстан Республикасы Министрлар Кабинеты карары белән кабул ителгән 2010–2015 елларда мәгарифне үстерү Стратегиясендә (30.12.2010, №1174) «Киләчәк» программасы кысаларында мәктәпкәчә тәрбия һәм белем бирү учреждениеләрендә Татарстан дәүләт телләрен саклау, өйрәнү һәм үстерү бурычы куелды, шул максаттан чыгып үзәк мәйданчыклар булдырылды. Лениногорск районы мәгариф бүлегенең боерыгы нигезендә безнең балалар бакчасы үзәк мәйданчык итеп сайланды. «Мәктәпкәчә яшьтәге балаларга ике телне өйрәткәндә инновацион технологияләр кертү буенча белгечләрнең үзара ярдәм командасы» темасы астында үзәк мәйданчык үзенең эшен гамәлгә ашыра башлады. Педагогик утырышта аның төп кагыйдәнамәсе кабул ителде, төп катнашучылар буларак балалар бакчасында эшләүче рус телле тәрбиячеләр билгеләнде, айга бер тапкыр очрашу килешенде.
Коллективның төп һәм иң мөһим максаты – укыту методик комплектлары ярдәмендә балаларны татар теленә өйрәтү, балалар бакчаларындагы эшнең сыйфатын үстерү.
Эшнең башында тиз арада рус телле тәрбиячеләрнең татар телен өйрәнүе кирәклеге зарурланды, бу юнәлештә дәүләт он-лайн «Ана теле» программасы кулланылды.
Утырышларның төп нигезе аларның практик юнәлеше, тәрбиячеләргә практик ысулларны, мөмкинлекләрне күрсәтү, аларның иҗади үсешенә китерү.
Утырышлар түбәндәге темалар буенча уздырылды: «Тәрбияче һәм мәктәпкәчә яшьтәге балаларны ике дәүләт телен өйрәтә торган программаны үзләштерү эшен оештыру», «Уйнап телгә өйрәнәбез», «Төркемнәрдә татар теле мохите булдыру», «УМК кулланып, мәктәпкәчә яшьтәге балаларны ике дәүләт телен өйрәнүне системалаштыру», «Төркемнәрдә уен эшчәнлеген оештыру», «Тәрбия һәм белем бирү процессында дидактик уеннарның урыны», «Татар телен өйрәнгәндә интерактив уеннарның әһәмияте», «Балалар белән эшләгәндә татарча сүзле-көйле уеннар» һ.б.
Педагогларның анкета нәтиҗәләренә караганда, «Кыска очрашулар» сөйләм күнегүе бик кызыклы дип санала. Ул Фәтхуллова К.С., Юсупова Ә.Ш., Денмөхәммәтова Ә.Н. авторлыгындагы «Татар теле – күңелем теле» уку-укыту комплексын өйрәнеп төзелгән тренинг. Һәр очрашу берничә аралашу ситуациясен үз эченә ала һәм шуларга бәйле тел һәм сөйләм берәмлекләрен гамәли үзләштерү, коммуникатив күнекмәләрне үстерү максатын куя. Сөйләм тренингын рус телле тәрбиячеләр әзерләде.
Игътибарга лаеклы тагын бер яңалык – ул интерактив уеннар. Интерактив уен кулланганда балаларның татар телен өйрәнүгә кызыксынулары арта, белем дәрәҗәләре күтәрелә, ирекле рәвештә истә калдыру мөмкинлекләре барлыкка килә. Интерактив уеннарны Г.Х.Әһлиева, Р.Р.Галимова, Н.С.Козлова кебек тәрбиячеләр төзеделәр, коллегелары белән уртаклаштылар.
Интерактив уеннар төзүдә рус телле тәрбиячеләр дә катнашалар, шулай итеп алар татар телен өйрәнүдә үзләренең осталыкларын үстерәләр. 
Утырышларда мастер-класслар үткәрү дә зур урын алып тора. Монда инде тәрбиячегә үзенең бөтен осталыгын күрсәтергә мөмкинлекләр ачыла. А.С.Галимова, Г.Ф.Латыйпова, М.В.Лобанова мастер-класс үткәреп килгән кунакларны таң калдырды.
Семинар-практикумнар үткәрү дә рус телле тәрбиячеләр өчен зур ярдәм булды дип уйлыйм, чөнки эш дәверендә кулланырга яраклы белешмәләр, кулланмалар таратылды. 
Шәһәрдәге башка балалар бакчасы тәрбиячеләре дә үзәк мәйданчык кысаларында эш тәҗрибәләре белән уртаклаша алалар. Мәсәлән, 10 нчы бакча тәрбиячесе Е.А.Гирфанованың ата-аналар белән берлектә УМК өйрәнү өчен нинди мохит тудырулары турындагы чыгышы беркемне дә битараф калдырмады. Төркемдәге һәр почмак татар телен өйрәнү өчен зур этәргеч булып тора. 
Шулай ук бакчабызда «Иң яхшы дидактик уен» муниципаль бәйгесе оештырылды. Бәйге бик кызыклы, шул ук вакытта эшлекле дә булды. 
Бу уку елын муниципаль чара – Сабантуй белән тәмамладык.
Киләсе уку елына безнең тормышка ашырыласы максатларыбыз һәм планнарыбыз бик күп. Педагогларның эшендә нәтиҗәлелек, кызыксыну, иҗади мөнәсәбәт күренә. Республикабызның башка бакчаларындагы үзәк мәйданчыклар белән дә элемтәгә кереп, үзара бәйләнештә торырбыз, бергәләп эшләрбез дип уйлыйбыз.